


PRILOG UZ JAVNI NATJEČAJ 
za imenovanje pročelnika Upravnog odjela za samoupravu
Na temelju članka 17. i 19. stavka 2. Zakona o službenicima i namještenicima u lokalnoj i područnoj (regionalnoj) samoupravi (Narodne novine, broj: 86/08., 61/11., 4/18., 112/19. i 17/25.), Gradonačelnik Grada Požege raspisao je Javni natječaj za imenovanje pročelnika Upravnog odjela za samoupravu Grada Požege, jedan izvršitelj, na neodređeno vrijeme. 
Predmetni Javni natječaj je objavljen u Narodnim novinama RH, broj: 114/26. od 7. listopada 2026. godine, na Hrvatskom zavodu za zapošljavanje, Područni ured Požega i na službenoj internetskoj stranici  Grada Požege.
Sukladno navedenom, daju se sljedeće:
OBAVIJESTI I UPUTE
I.	ROK ZA PREDAJU PRIJAVA
Prijave se predaju zaključno, s danom 15. listopada 2026. godine. 
II.	OPIS POSLOVA
Pročelnik Upravnog odjela za samoupravu:
Planira, organizira i upravlja radom Upravnog odjela i odgovara za njegov rad, neposredno rukovodi službenicima i namještenicima u Upravnom odjelu i pomaže im u složenijim poslovima, osigurava uvjete za njihovo osposobljavanje i usavršavanje, poduzima mjere za unapređenje rada i daje stručne upute. Obavlja najsloženije poslove, vodi upravni postupak i rješava u upravnim stvarima.
Prati propise te usklađuje akte Grada Požege sa zakonima i drugim propisima koji se odnose na djelokrug rada Upravnog odjela iz područja radnih odnosa i lokalne samouprave, izrađuje konačne nacrte i prijedloge normativnih akata te donosi druge akte iz djelokruga Upravnog odjela ili usmjerava i koordinira njihovu izradu.
Izrađuje prijedloge ugovora iz djelokruga Upravnog odjela te nadzire njihovu realizaciju, izrađuje izvješća vezana uz nadležne poslove i po potrebi sudjeluje u izradi ostalih ugovora iz djelokruga drugih upravnih tijela. Izrađuje prijedloge  upravnih i drugih akata radno pravne prirode za sve službenike i namještenike Grada Požege te se brine za administrativno-kadrovske poslove iz područja radnih odnosa, poduzima mjere za utvrđivanje odgovornosti za povrede službene dužnosti.
Pruža pravnu i stručnu potporu radu gradonačelnika i Gradskog vijeća, obavlja stručne poslove vezane uz pripremu i organizaciju sjednica Gradskog vijeća i radnih tijela Gradskog vijeća, koordinira i kontrolira pripremu materijala za sjednice Gradskog vijeća i radnih tijela Gradskog vijeća sa drugim upravnim tijelima i organizira pravovremenu dostavu materijala gradskim vijećnicima.
Brine o unapređenju rada i standarda u području predškolskog odgoja i obrazovanja, osnovnog školstva, socijalne skrbi, kulture, tehničke kulture i sporta, organizacija civilnog društva.
Priprema prijedloge zaključaka i drugih akata koje donosi gradonačelnik kada pripremanje istih ne spada u djelokrug rada drugog upravnog odjela. Koordinira izradu i obradu akata koje upravna tijela predlažu na donošenje gradonačelniku i akata koje gradonačelnik predlaže Gradskom vijeću. Obavlja po potrebi i stručne poslove za mjesnu samoupravu,  Savjet mladih Grada Požege i Dječjeg gradskog vijeća.
Stalno i stručno komunicira unutar i izvan Upravnog odjela, osigurava koordinaciju i suradnju s drugim upravnim  tijelima te nadležnim gradskim, županijskim, državnim i drugim tijelima, pravnim i fizičkim osobama  te ustanovama.
Odobrava i ovjerava za plaćanje sve račune za koje su sredstva osigurana u proračunu na pozicijama Upravnog odjela nakon što ih obrade, kompletiraju i supotpišu nadležni službenici te obrađuje i odobrava za plaćanje zahtjeve za isplate sredstava gradskih ustanova kroz sustav gradske riznice.
Sudjeluje u izradi strategija, općih akata, programa i drugih dokumenata iz djelokruga rada Upravnog odjela, te prati propise koji se odnose rad Upravnog odjela. 
Uređuje Službene novine Grada Požege. Obavlja i druge poslove iz djelokruga Upravnog odjela određene zakonima te aktima
III.	PODACI O PLAĆI
Za određivanje plaće pročelnika Upravnog odjela za samoupravu  primjenjuju se odredbe:
- Zakona o službenicima i namještenicima u lokalnoj i područnoj (regionalnoj) samoupravi (Narodne  novine, broj:  86/08., 61/11., 4/18., 112/19. i 17/25.) 
- Zakona o plaćama u lokalnoj i područnoj (regionalnoj) samoupravi (Narodne novine, broj: 28/10. i 10/23.)
- Odluke o koeficijentima za obračun plaće službenika i namještenika u upravnim tijelima Grada Požege  (Službene   novine Grada Požege, broj: 20/23., 1/24., 16/25. i 3/26.)
- Kolektivnog ugovora za zaposlene u upravnim tijelima Grada Požege (Službene novine Grada Požege, broj: 7/21.,  12/22., 23/22., 6/23., 8/23., 10/23., 17/23., 19/23., 6/24., 7/24., 21/24., 2/25. i 6/25.)
Plaću radnog mjesta pročelnika Upravnog odjela za samoupravu čini umnožak koeficijenta složenosti poslova radnog mjesta koji iznosi 3,20 i osnovice za izračun od 947,18 eura bruto, uvećano za 0,5% za svaku navršenu godinu radnog staža. 
IV.	NAČIN OBAVLJANJA PRETHODNE PROVJERE ZNANJA I SPOSOBNOSTI  KANDIDATA
Prethodna provjera znanja i sposobnosti kandidata obavlja se putem pisanog testiranja i razgovora (intervjua).
Prethodnu provjeru znanja i sposobnosti kandidata provodi Povjerenstvo za provedbu javnog natječaja.
Smatra se da je kandidat koji nije pristupio prethodnoj provjeri znanja, povukao prijavu na natječaj.
V.	PISANO TESTIRANJE KANDIDATA
Pravni izvori za pripremanje kandidata za testiranje za pročelnika Upravnog odjela za samoupravu - pitanja kojima se testira provjera znanja, sposobnosti i vještina bitnih za obavljanje poslova radnog mjesta na koje se kandidat prima temelje se na sljedećim propisima:
· Ustav Republike Hrvatske (Narodne novine, broj: 56/90., 135/97., 113/00., 28/01., 76/10. i 5/14.)
· Zakon o lokalnoj i područnoj (regionalnoj) samoupravi (Narodne novine, broj: 33/01., 60/01.- vjerodostojno tumačenje, 129/05., 109/07., 125/08., 36/09., 150/11., 144/12., 19/13.- pročišćeni tekst, 137/15.- ispravak, 123/17., 98/19. i 144/20.)
· Zakona o službenicima i namještenicima u lokalnoj i područnoj (regionalnoj) samoupravi (Narodne  novine, broj: 86/08., 61/11., 4/18. i 112/19.)
· Uredba  o klasifikaciji radnih mjesta u lokalnoj i područnoj (regionalnoj) samoupravi (Narodne novine, broj: 74/10., 125/14. i 48/23.)
· Zakon o općem upravnom postupku (Narodne novine, broj: 47/09. i 110/21.)
· Zakon o pravu na pristup informacijama (Narodne novine, broj: 25/13., 85/15. i 69/22.)
· Statut Grada Požege (Službene novine Grada Požege, broj: 2/21. i 11/22.).
· Zakon o udrugama  (Narodne novine, broj:74/14., 70/17., 9879. i 151/22. )
· Zakon o sportu  (Narodne novine,  broj: 141/22.)
· Ustavni zakon o pravima nacionalnih manjina (Narodne novine, broj: 155/02., 47/10., 80/10. i 93/11.)
· Zakon o medijima (Narodne novine, broj: 50/04., 84/11., 81/13. i  114/22.)
· Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge i druge organizacije civilnog društva (Narodne novine, broj: 26/15. i 37/21.)
VI.	PRAVILA TESTIRANJA I INTERVJU
Po dolasku na provjeru znanja i sposobnosti testiranjem od kandidata će biti zatražena odgovarajuća identifikacijska isprava radi utvrđivanja identiteta.
Za vrijeme provjere znanja i sposobnosti testiranjem nije dopušteno: korištenje literature, bilješki, mobitela, napuštati prostorije u kojoj se obavlja provjera, razgovarati ili na drugi način ometati ostale kandidate.
Nakon uvodnih radnji, započinje testiranje na način da će kandidatima biti podijeljena pitanja za provjeru znanja i sposobnosti za obavljanje poslova radnog mjesta za kojeg se kandidat prijavio.
Provjera znanja i sposobnosti testiranjem traje najduže 45 minuta.
Za provjeru znanja i sposobnosti testiranjem dodjeljuje se od 1 do 10 bodova. 
Razgovor (intervju) se provodi samo s onim kandidatima koji su ostvarili najmanje 50% bodova na testu.
Povjerenstvo za provedbu javnog natječaja kroz razgovor (intervju) sa kandidatima utvrđuje interese, ciljeve i motivaciju kandidata za rad. Rezultati razgovora (intervjua) boduju se od 1 do 10 bodova. Smatra se da je kandidat zadovoljio, ako je na intervju ostvario najmanje 5 bodova.
Ukupan broj bodova kojeg kandidat može postići testiranjem i razgovorom (intervjuom) je 20.
Nakon provedene prethodne provjere znanja i sposobnosti, Povjerenstvo za provedbu javnog natječaja utvrđuje rang listu kandidata prema ukupnom broju ostvarenih bodova. Izvješće o provedenom postupku i rang listu kandidata, Povjerenstvo dostavlja Gradonačelniku Grada Požege koji vrši izbor kandidata. 
Rješenje o imenovanju pročelnika dostavlja se izabranom kandidatu i svim kandidatima javnom objavom na službenoj internetskoj stranici Grada Požege. Dostava rješenja svim kandidatima smatra se obavljenom istekom osmog dana od dana javne objave rješenja na službenoj internetskoj stranici Grada Požege. Kandidat koji nije zadovoljan rješenjem o imenovanju izabranog kandidata može tužbom pokrenuti upravni spor u roku od trideset dana od dana dostave rješenja.
VII.	POZIV ZA TESTIRANJE
Poziv za testiranje biti će objavljen najmanje pet dana prije testiranja, na službenoj internetskoj  stranici Grada Požege (www.pozega.hr) i na oglasnoj ploči Grada Požege.
VIII. 	OSTALE INFORMACIJE O NATJEČAJNOM POSTUPKU 
Mole se podnositelji da u prijavi navedu sve podatke i prilože svu traženu dokumentaciju naznačenu u javnom natječaju budući da manjak samo jednog dokumenta isključuje podnositelja iz statusa kandidata. Ukoliko se utvrdi da je potrebno dopuniti prijavu koja je  već podnesena, to je moguće učiniti zaključno do posljednjeg dana za podnošenje prijave na javni natječaj. 
Izrazi koji se koriste u ovom dokumentu, a imaju rodno značenje, bez obzira na to jesu li korišteni u muškom ili ženskom rodu, odnose se jednako na muški i ženski spol.
Ovaj će se dokument objaviti na službenoj internetskoj stranici Grada Požege (www.pozega.hr).

